漂泊岳陽遇張中行因汎舟洞庭晚宿君山聯句
作者：丁開
朝代：宋

paragraphs: 元氣無根株，地脈有斷絕。
日月互吞吐，雲霧自生滅。
楚妃結幽想，巴客答清吷。
寧知莽蒼中，不假巨鼇力。
勢閲南紀浮，思隨西風發。
形影寄孤舟，吾道成鴃舌。
笑談正凌傲，俯仰不偪側。
每與景物會，未省歡娛畢。
疊翠晚愔愔，墮黄秋的的。
魚龍負贔贔，獨鳥去不息。
曠原眇周抱，異境超慌惚。
徑度萬頃空，忽得一拳碧。
稍稍雞犬近，依依鐘梵夕。
推門月微墮，煮茗香初歇。
衣裳識霜信，瓶鉢了禪悅。
事定心源清，夢回斗柄直。
周游興欲盡，長往計未决。
出門更回首，沙水盪虛白。
美哉神禹功，已矣三苗國。
山川長不朽，愚智俱可惜。
神交正冥冥，指點空歷歷。
慎勿語俗人，桃源恐相失。